پیرس (مانیٹرنگ ڈیسک) کورونا وائرس نا دَین نا سوب آن فٹبال نا کاریم تا زہمی مننگ نا سوب آن سال نا اولیکو بھلا و معتبر فٹبال نا ایوارڈ بیلن ڈی ءِ اینخو تفنگ نا فیصلہ کننگانے۔ رانس فٹبال میگزین نا کنڈآن تروک آ ایوارڈ بیلن ڈی و کو 1956 اٹ اسٹینلے میوتھیوز ءِ اولیکو وار تننگاسُس او اوکان پد ہر سال اودے جوان فٹبالر آتے تننگک۔ دا وخت اسکان ارجنٹائن نا لیونل میسی ریکارڈ شش وار دا ایوارڈ ءِ کٹانے وخت اس کہ اوفتا روایتی حریف کرسٹیانو رونالڈو پنچ وار دا ایوارڈ ءِ تینا پن آ کرینے۔ میگزین 2018 ٹی نیاڑی فٹبالر تے ہم ایوارڈ تننگ نا چِر ءِ بنا کریسُس ولے داسہ دا چِِر ءِ ہم توننگا۔ فرانس فٹبال نا ایڈیٹر پاسکل فیر انٹرویو ٹی پارینے کہ اسہ عجیب ءُُ سال اس مسنے ہرادے نن اسہ عام ءُُ سال اسے نا وڑ اٹ ہننگ کپنہ و نن اِرا تُو مس فیصلہ ہلنگ بنا کریسُن۔
